CELEX: 62008CN0273
Language: el
Date: 2008-06-25 00:00:00
Title: Υπόθεση C-273/08: Προσφυγή της 25ης Ιουνίου 2008 — Επιτροπή των Ευρωπαϊκών Κοινοτήτων κατά Μεγάλου Δουκάτου του Λουξεμβούργου

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/36
            
         Προσφυγή της 25ης Ιουνίου 2008 — Επιτροπή των Ευρωπαϊκών Κοινοτήτων κατά Μεγάλου Δουκάτου του Λουξεμβούργου
   (Υπόθεση C-273/08)
   (2008/C 209/55)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Rozet και A. Alcover San Pedro)
   
      Καθού: Μεγάλο Δουκάτο του Λουξεμβούργου
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Μεγάλο Δουκάτο του Λουξεμβούργου, παραλείποντας να της κοινοποιήσει τα προγράμματά του για τη μείωση των εθνικών εκπομπών σε διοξείδιο του θείου (SO2), οξείδια του αζώτου (NOx), πτητικές οργανικές ενώσεις (ΠΟΕ) και αμμωνία (NH3), τις εθνικές απογραφές εκπομπών για τους ως άνω ρύπους και τις αντίστοιχες προβλέψεις εκπομπών για το 2010, παρέβη τις υποχρεώσεις που υπέχει από τα άρθρα 6, παράγραφοι 1, 2 και 3, 7, παράγραφοι 1 και 2, και 8, παράγραφοι 1 και 2, της οδηγίας 2001/81/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, σχετικά με εθνικά ανώτατα όρια εκπομπών για ορισμένους ατμοσφαιρικούς ρύπους (1), και
            
         
               —
            
            
               να καταδικάσει Μεγάλο Δουκάτο του Λουξεμβούργου στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή υποστηρίζει ότι το Μεγάλο Δουκάτο του Λουξεμβούργου δεν της κοινοποίησε εντός των προθεσμιών που τάσσει η οδηγία 2001/81/ΕΚ τριών ειδών έγγραφα, σχετικά με τον καθορισμό εθνικών ανωτάτων ορίων εκπομπών διοξειδίου του θείου (SO2), οξειδίων του αζώτου (NOx), πτητικών οργανικών ενώσεων (ΠΟΕ) και αμμωνίας (NH3).
   Πρώτον, το καθού παρέβη την υποχρέωση που υπέχει από το άρθρο 6, παράγραφοι 1, 2 και 3, της οδηγίας, να καταρτίσει προγράμματα για την προοδευτική μείωση των εθνικών εκπομπών, όσον αφορά τους ως άνω ρύπους.
   Δεύτερον και τρίτον, το καθού δεν τήρησε, ως προς αυτούς τους ρύπους, τις διατάξεις του άρθρου 7, παράγραφοι 1 και 2, οι οποίες προβλέπουν την κατάρτιση και την ετήσια επικαιροποίηση εθνικών απογραφών εκπομπών και προβλέψεων εκπομπών για το 2010.
   Τέλος, η Επιτροπή ισχυρίζεται ότι το καθού αθέτησε την υποχρέωσή του να της κοινοποιήσει αυτά τα τρία είδη εγγράφων εντός των προθεσμιών που τάσσει σχετικώς το άρθρο 8, παράγραφοι 1 και 2, της οδηγίας.
   
      (1)  ΕΕ L 309, σ. 22.